**Vedtægter for elevråd på Social- og Sundhedsskolen Fredericia-Vejle-Horsens**

**Formål:**

§ 1 At eleverne på Social- og Sundhedsskolen Fredericia-Vejle-Horsens inddrages i skolens virke og udvikling og samtidigt bliver fortrolige med de demokratiske værdier gennem indflydelse på og ansvar for forhold, der vedrører elevgruppen selv.

**Valg:**

§ 2 Der foretages valg af to repræsentanter hver gang, der starter et nyt hold. De valgte elever giver besked om dette til skolens tovholder for elevrådet. Man fungerer som elevrådsrepræsentant indtil uddannelsens afslutning, men ved sammenlægning af hold, stor udskiftning af elever og lignende, opfordres holdene til at afholde valg på ny. Repræsentanter som allerede sidder med i elevrådet, kan genopstille. Elevrådet konstituerer sig to gange årligt umiddelbart efter semesterstart. Et elevråd fungerer, indtil et nyt elevråd er valgt. Der optages løbende nye repræsentanter ved opstart af nye hold.

**Struktur:**

§ 3 Der vælges et elevråd for hver af skolens 4 afdelinger (Fredericia, Vejle, Horsens og Kolding).

§ 4 Elevrådet konstituerer sig selv med et forretningsudvalg, der består af 2 personer – formand og næstformand. Elevrådet ledes af forretningsudvalget. Når en post i elevrådet bliver ledig, vælges der internt i elevrådet, hvem der går ind og overtager posten.

§ 5 Elevrådet udpeger repræsentanter til råd, udvalg, arbejdsopgaver o.l., som skolen og elevrådet selv har nedsat, og som behandler spørgsmål, der har betydning for eleverne i almindelighed og i overensstemmelse med de regler, hvorefter organet er nedsat. To repræsentanter for alle 4 elevråd er medlem af bestyrelsen. De 2 repræsentanter udpeges af de 4 elevråd. 1 repræsentant (der skal være fyldt 18 år) skal vælges med stemmeret, og 1 repræsentant vælges uden stemmeret. De valgte elever skal være fra forskellige elevråd. 1 repræsentant for alle 3 elevråd er tilforordnet LUU SOSU. Repræsentanten udpeges af de 4 elevråd. 1 repræsentant for elevrådet i Fredericia er tilforordnet LUU PAU. Repræsentanten udpeges af elevrådet. Valg til ovenstående udvalgsposter afvikles til de halvårlige tværgående elevrådsmøder.

**Elevrådsmøder:**

§ 6 Elevrådsmøderne bliver holdt en gang om måneden og om nødvendigt kan afholdes ekstraordinære møder. Møderne holdes som udgangspunkt kl. 14:00 og en time frem. Der er mulighed for dispensation omkring starttidspunktet. Dette aftales med skolens ledelse.

§ 7 Forretningsudvalget (evt. I samarbejde med elevrådstovholderen) sørger for, der er udarbejdet en kommenteret dagsorden, der udsendes til elevrådet senest 5 dage før mødet. Elevrådstovholderen kan efter aftale fungere som referent, og sørger for umiddelbart efter et elevrådsmøde, at gøre referatet synligt på Elevshare for skolens elever og ansatte.

§ 8 Formanden leder mødet, og sekretæren tager referat. Tovholder for elevrådet kan evt. tilbyde sig som referent.

§ 9 Alle beslutninger foretaget ved almindeligt flertal blandt de fremmødte repræsentanter. Ved stemmelighed er formandens stemme udslagsgivende.

**Tværgående elevrådsmøder**

Skolens ledelse udvælger en af de fire elevrådstovholdere som tværgående tovholder for alle skolens elevråd. Der afholdes to årlige tværgående elevrådsmøder. Mødedatoer fastsættes af skemalæggergruppen. Den tværgående elevrådstovholder sørger for indkaldelse til møderne – herunder også skolens direktør. Møderne afholdes på skift rundt på de fire skolelokationer. Den tværgående elevrådstovholder aftaler dette med skemalæggergruppe samt øvrige tovholdere. De tværgående elevrådsmøder har en varighed af tre timer. De fire elevrådstovholdere mødes to timer før det tværgående elevrådsmøde, og kan i mellemliggende perioder, efter behov, mødes online. Den tværgående elevrådstovholder er ansvarlig for dagsorden og referat, som umiddelbart efter mødet bliver synliggøres for alle elever og ansatte på Elevshare. Ved tværgående elevrådsmøder afholdes der valg til diverse udvalgsposter (LUU, skolens bestyrelse mv.) Studiemiljø er et fast punkt på dagsordenen til de tværgående elevrådsmøder. Skolens direktør, som er formand for skolens arbejdsmiljøudvalg/SUA, er ansvarlig for at viderebringe elevrådenes drøftelser vedrørende studiemiljøet til arbejdsudvalget/SUA. Til de tværgående elevrådsmøder serveres en sandwich, frugt, the/kaffe, sodavand samt kage/slik. Den tværgående elevrådstovholder sørger for bestilling af forplejning.

**Skolens tovholder:**

§ 10 Skolen udpeger en tovholder til hver af de 4 elevråd.

Skolens tovholder

* Sørger for at få indkaldt alle elevrådsmedlemmer til møderne.

• Vejleder ved indkaldelse af dagsordenspunkter – udformning af dagsorden og referat. Det aftales mellem tovholder og elevrådets forretningsudvalg, hvis tovholder skal varetage opgaven med dagsorden og/eller referat.

• Deltager i elevrådsmøderne – støtter, vejleder og orienterer sig i, hvad der rører sig, og bistår i samarbejdet mellem elevrådet og skolens personale.

• Sikrer at diverse udvalg er bekendt med elevrådet.

• Er behjælpelig med at lave PR for elevrådet (herunder fx skolesamlinger og ved personalemøder) samt udgive referater fra elevrådsmøderne på Elevshare.

**Økonomi og faciliteter:**

§ 11 Skolen tildeler et årligt tilskud til hver af de 4 elevråd. Skolen fastsætter vilkår vedr. aflevering af regnskab for anvendelse af det modtagne tilskud. Der gives forplejning i forbindelse med møderne, der afholdes af elevrådets budget. Skolen stiller ud over budgettet mødelokale, papir og kopimaskine til rådighed.

**Ændring af vedtægterne:**

§ 12 Elevrådets vedtægter kan ændres, hvis elevrådet vedtager det med 2/3 flertal på to hinanden følgende elevrådsmøder. Ændring af vedtægter skal forelægges skolens ledelse.

Marts 2023